**Norsk jazzforum** er en norsk organisasjon som ble etablert 8. juni 1997 ved en sammenslåing av Foreningen Norske Jazzmusikere og Norsk Jazzforbund.

Organisasjonens formål er å styrke jazzmusikkens betydning og dens vilkår, og være interesseorganisasjon for alle aktører innen norsk jazz.

Norsk jazzforum driver et omfattende formidlingsarbeid. I tillegg distribuerer de midler ad hoc, som frifond, band- eller musikerstipend og deler ut Jazzprisen. Jazzbladet *Jazznytt* utgis av Norsk jazzforum.

Historikk
---------

Norsk jazzforum ble etablert i 1997 ved sammenslåing av Norsk jazzforbund (etablert 1953) og Foreningen norske jazzmusikere. Også på 1960-tallet fantes det en forening kalt Norsk jazzforum, etter at Karin Krog tok et initiativ for å samle datidens jazzmiljø. Dagens jazzforum organiserer jazzklubber, jazzfestivaler, amatørstorband, profesjonelle jazzmusikere og fem regionale jazzsentre i Norge.

De videreførte driften av Odin Records, et plateselskap som ble etablert i 1981 og omgjort til Curling Legs i 1993. Norsk jazzforum overtok også ansvaret for utdeling av Buddyprisen, som siden 1956 har vært delt ut til årets jazzmusiker. Siden 1979 har de arrangert sommerkurs i jazzimprovisasjon på Agder folkehøgskole. Med Rikskonsertene og jazzfestivalene i Norge som samarbeidspartnere avholder Norsk jazzforum Jazzintro, en konkurranse som kårer «Årets unge jazzmusiker» under Moldejazz-festivalen.

I forbindelse med 50-årsjubileet til Norsk jazzforbund i 2003, arrangerte Norsk jazzforum turneen *Milestones in Jazz*, med Knut Borge som konferansier.

Organisasjonen startet å kåre årets jazzklubb i 2004. Dette året gikk prisen til jazzklubben i Ørsta/Volda, senere har det årlig blitt kåret nye vinnere. I 2022 etablerte Norsk jazzforum jazzprisen, en årlig prisutdeling for å «feire den grenseløse norske jazzen og vise frem det musikalske mangfoldet landet har å by på». Organisasjonens eksisterende priser, Buddyprisen, storbandprisen og årets jazzklubb, ble innlemmet i den nye prisen, og i mai 2023 ble den første utdelingen arrangert med elleve priskategorier.

Daglig leder fra 2002 til 2015 var Tore Flesjø. Per 2022 er Gry Bråtømyr daglig leder i Norsk jazzforum. Hun tiltrådte i 2015, og etterfulgte da Tore Flesjø i stillingen.

Referanser
----------

1. 1 2  «Om Norsk jazzforum». *Norsk jazzforum*. Besøkt 17. januar 2019.
2. ↑  «Borge turnerer med jazzhistorie». *nrk.no*. 22. oktober 2003. Besøkt 22. mai 2023.
3. ↑  «Årets jazzklubb». *Norsk jazzforum*. Besøkt 17. januar 2019.
4. ↑  «Lanserer Jazzprisen». *jazzinorge.no*. 10. mai 2022. Besøkt 22. mai 2023.
5. ↑  «Storslått feiring av jazzen under den første Jazzprisen». *ballade.no*. 16. april 2023. Besøkt 22. mai 2023.
6. ↑  «Tore på nye spor». *Norsk jazzforum*. 25. februar 2015. Besøkt 25. april 2022. «27. februar avslutter Tore Flesjø tolv og et halvt år som daglig leder for Norsk jazzforum. Pensjonisttilværelsen blir neppe stillesittende.»
7. ↑  «Kontaktinformasjon». *Norsk jazzforum*. Besøkt 25. april 2022.
8. ↑  «Ny jazzsjef». *Norsk jazzforum*. 15. desember 2014. Besøkt 25. april 2022. «Gry Bråtømyr er ansatt som ny daglig leder i Norsk jazzforum. Med bred bakgrunn fra musikk- og jazzfeltet, skal hun nå lede medlems- og interesseorganisasjonen gjennom en spennende tid med en musikkbransje i utvikling. (---) Bråtømyr overtar stillingen etter Tore Flesjø, som etter tolv år som daglig leder i Norsk jazzforum går av med pensjon. Hun tiltrer stillingen på senvinteren, i god tid før Norsk jazzforums landsmøte i april.»

Eksterne lenker
---------------

* jazzforum.no

Portal: Jazz

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** LCCN **·** Brønnøysundregistrene
 |